Port Moresby

Port Moresby (/pɔərt_ˈmɔərzbi/; in tok pisin Pot Mosbi, fatu·fatu in manera informale narada Moresby o Pom Town) est sa capitale de s'Istadu de Pàpua Noa Guinea, de chi rapresentat fintzas sa tzitade prus populada e su portu printzipale.

Sa tzitade est situada subra de sa costera meridionale de sa parte tzentrale de sa penìsula de Pàpua, incarende su golfu de Pàpua: mancari in intro de sa Regione de Pàpua e de sa Provìntzia Tzentrale (de chi rapresentat fintzas su cabulogu), Port Moresby format unu distretu amministrativu a sese, su Distretu de sa Capitale Natzionale.

Sa tzitade fiat fundada in un'àrea abitada dae tribùs de etnia Motu: su primu europeu a dda bisitare fiat istadu su capitanu John Moresby in su 1873, chi aiat detzìdidu de istabilire in custa zona un'aposentamentu intituladu a su babbu, s'ammirallu Fairfax Moresby (1786–1877).
Sa tzitade aiat achiridu importu che a nou cummertziale cara a sas ìsulas de su Patzìficu a manu de sa fine de su sèculu XIX: durante sa segunda gherra mundiale fiat istada sa sola parte de s'ìsula no ocupada dae is tropas giaponesas, e dae in ie aiat mòvidu sa conchista torra de sa Noa Guinea a banda de is alliados.

Segundu una chirca acumprida dae su semaneri The Economist in su 2012, Port Moresby diat rapresentare una de is capitales prus pagu vivìbiles de su mundu, ocupende su de 139 posiduras subra 140 tzitades cunsideradas e classifichende·si a penas in antis de Harare.
Riferimentos

 Àteros progetos 

Categoria:Capitales de istadu